
DIN ACEASTA SFÂNTĂ ŞI DE DUMNEZEU PĂZITĂ 

EPISCOPIE, 
HAR ŞI PACE DE LA HRISTOS DOMNUL CEL 

ÎNVIAT, 

IAR DE LA NOI PĂRINTEASCĂ ÎMBRĂŢIŞARE ŞI 
ARHIEREASCĂ BINECUVÂNTARE 

„ Veniţi toţi credincioşii să ne închinăm 
Sfintei învierii lui Hristos. Că iată a venit, 
prin Cruce, bucurie la toată lumea. " 

(din Utrenia învierii) 

Iubiţii noştri fii duhovniceşti, 

Hristos a înviat! 

De peste două mii de ani, întreaga creştinătate 
sărbătoreşte, în fiecare primăvară, slăvită zi în care Iisus 
Hristos Mântuitorul lumii a înviat din morţi. De peste 

două mii de ani puterea de neînvins a Vieţii ce a răsărit din 
mormânt păşeşte biruitoare prin veacuri şi se revarsă în 
veşnicie, reamintindu-ne că noi, oamenii, n-am fost creaţi 
spre moarte ci spre viaţa cea veşnică, iar Sfânta Biserică 
cheamă permanent pe credincioşii săi la această bucurie 
duhovnicească. Cu adevărat, bucurie de negrăit şi „praznic 
al praznicelor " este învierea Domnului cu darurile sale cele 
bogate izvorâte din nemărginita iubire al lui Dumnezeu, 
căci pentru noi învierea este alinarea sufletelor, desfătarea 
gândurilor, odihna trupurilor, luminarea ochilor, dulceaţa 
rostirii, veselie, pace şi lumină. 

Dar această bucurie a Sfintei învieri este şi o bucurie 
a Crucii, deoarece slava învierii este plină de strălucire şi 
frumuseţe, dar calea spre ea trece prin Golgota suferinţelor, 
învierea Domnului este strâns legată de jertfa de pe cruce, 
de actul suprem al răscumpărării şi mântuirii noastre; 
Taina învierii fiind strâns legată de Taina Crucii, deoarece 
jertfa fară înviere nu ar avea sens, iar învierea fără jertfa 
ar fi imposibilă. 

Această învăţătură este exprimată şi în cântarea 
Sfintei Biserici care zice: „Crucea Ta, Doamne, viaţă şi 
înviere poporului Tău este; şi spre ea nădăjduind Te lăudăm 
pe Tine, Dumnezeul nostru" 1 , iar Sfântul Apostol Pavel 
întăreşte aceasta, arătând legătura dintre Jertfa, înviere şi 
înălţare, când învaţă pe filipeni astfel: „ S-a smerit pe Sine, 
ascultător făcându-Se până la moarte, şi încă moarte pe 
cruce. Pentru aceea, şi Dumnezeu L-a preînălţat şi 1-a 
dăruit Lui nume, care este mai presus de orice nume; ca 
întru numele lui Iisus tot genunchiul să se plece, al celor 

1. Antifonul al 15-lea, Denia de Joi seara; 

cereşti şi al celor pământeşti şi al celor de dedesubt. Şi să 
mărturisească toată limba că Domn este Iisus Hristos. " 2 

Cu Duhul văzând această împlinire a făgăduinţei 
dumnezeieşti de mântuire a neamului omenesc, proorocul 
Isaia vestea cu multe veacuri înainte Taina Crucii şi a 
învierii prin aceste cuvinte: „Dispreţuit era şi cel din urmă 
dintre oameni; om al durerilor şi cunoscător al suferinţei ... 
Dar El a luat asupră-Şi durerile noastre şi cu suferinţele 
noastre S-a împovărat. Şi noi îl socoteam pedepsit, bătut 
şi chinuit de Dumnezeu. Dar El fusese străpuns pentru 
păcatele noastre şi zdrobit pentru fărădelegile noastre. El 
a fost pedepsit pentru mântuirea noastră şi prin rănile Lui 
noi toţi ne-am vindecat. " 3 

Mântuitorul însuşi de câte ori vorbeşte înaintea 
ucenicilor despre Sfintele Sale Patimi, de atâtea ori vesteşte 
şi slava Sfintei Sale învieri. Pe ultimul Său drum spre 
Ierusalim, El le spune celor doisprezece Apostoli „ cele ce 
aveau săi se întâmple", zicând: „Iată, ne suim la Ierusalim 
şi Fiul Omului va fi dat arhiereilor şi cărturarilor; şi-L vor 
osândi la moarte şi-L vor da în mâna păgânilor. Şi-L vor 
batjocori şi-L vor scuipa şi-L vor biciui şi-L vor omorî, 
dar a treia zi va învia. " 4 

învierea cea de a treia zi este cheia de boltă a 
învăţăturii creştine şi cea mai mare minune înfăptuită de 
Domnul Hristos în activitatea Sa pe pământ. Naşterea Sa 
minunată din trupul neprihănit al Sfintei Fecioare Măria, 
învăţătura şi minunile Sale, jertfa Sa de pe Crucea Golgotei, 

2. Filipeni II, 8-11; 

3. Isaia LIII, 3-5; 

4. Marcu X, 33-34; 

toate acestea capătă sens şi rodesc bucurii nepieritoare 
numai în lumina învierii. în lumina învierii, smerenia 
Crucii se umple de slavă şi de strălucire, devine bucurie 
şi putere pentru cei ce cred, după cum auzim şi glasul 
Sfântului Apostol: „Căci cuvântul crucii, pentru cei care 
pier, este nebunie, iar pentru noi, cei care ne mântuim, 
este puterea lui Dumnezeu. " 5 Este nebunie pentru păgâni 
pentru că bucuria Crucii nu poate fi înţeleasă în afara 
creştinismului, pentru care ea înseamnă izbăvire de păcat 
şi biruinţă asupra morţii, deoarece Hristos Cel înviat „ va 
şterge orice lacrimă din ochii lor şi moarte nu va mai fi; 
nici plângere, nici strigăt, nici durere nu vor mai fi, căci 
cele dintâi au trecut. " 6 

Cu adevărat plângere şi strigăt şi durere era viaţa 
oamenilor din lumea veche. Până la venirea în lume 
a Mântuitorului, până la Răstignirea, Moartea şi apoi 
învierea Sa, grozavul şi inevitabilul ceas al morţii stăpânea 
totul. Fiorul morţii întemeiase credinţa că omul este doar 
ţărână şi în ţărână se va întoarce. Moartea stăpânea totul: 
dreptatea şi nedreptatea, puterea şi slăbiciunea, bogăţia şi 
sărăcia. Cu întristare înţeleptul Solomon spunea: „Căci 
soarta omului şi soarta dobitocului este aceeaşi: precum 
moare unul, moare şi celălalt şi toţi au un duh de viaţă, 
iar omul nu are nimic mai mult decât dobitocul. Şi totul 
este deşertăciune!" 1 Neam după neam, lumea Vechiului 
Testament s-a perindat prin veacuri rămânând fără răspuns 
la veşnica întrebare: „Dacă omul a murit o dată, fi-va el 

5. I Corinteni, I, 18; 

6. Apocalipsa XXI, 4; 

7. Ecclesiastul III, 19; 

iarăşi viu? "\ după cum se întreba dreptul Iov. 

Dar Dumnezeu nu lasă făptura mâinilor Sale 
cufundată în durere, ci îi trimite alinare şi sprijin de nădejde 
prin graiul proorocului David care, luminat de Duhul Sfânt, 
spunea: „ Că nu vei lăsa sufletul meu în iad, nici nu vei 
da pe cel cuvios al Tău să vadă stricăciunea. Cunoscute 
mi-ai făcut căile vieţii; umplea-mă-vei de veselie cu faţa 
Ta, şi la dreapta Ta de frumuseţi veşnice mă vei sătura. " 9 
Că acestea s-au şi împlinit prin învierea Domnului ne arată 
şi Sfântul Petru în predica sa după pogorârea Sfântului 
Duh: „Mai înainte văzând, a vorbit despre învierea lui 
Hristos, că n-a fost lăsat în locaşul morţilor sufletul Lui 
şi nici trupul Lui n-a văzut putreziciune. " 10 Dacă Trupul 
Său ar fi putrezit sub lespedea grea a mormântului, miile 
de mucenici nu şi-ar mai fi dat viaţa pentru El, noi astăzi 
nu am mai fi aici, iar pe calea deschisă de El n-ar fi mers 
nimeni, căci însuşi Hristos Domnul zice: „Eu sunt calea, 
adevărul şi viaţa. " u Dar peste mormântul Său străluceşte 
lumina sfântă a învierii, pentru că încă din clipa morţii 
temeliile iadului se sfărâmă, morţii cei din morminte 
înviază, iar prăpastia dintre moarte şi viaţă se umple de 
iubirea răstignită a lui Dumnezeu. Hristos înviază din morţi 
fâcându-Se „începătură a învierii celor adormiţi, " n deci 
şi a învierii noastre, după cum citim în Sfânta Scriptură: 
„De credem că Iisus a murit şi a înviat, tot aşa credem 
că Dumnezeu, pe cei adormiţi întru Iisus, îi va aduce 

8. Iov XIV, 14; 

9. Psalmi XV, 10-11; 

10. Fapte II, 31; 

11. IoanXIV,6; 

12. Corinteni XV, 20; 

7 



împreună cu El" u iar Mântuitorul ne făgăduieşte: „Eu 
sunt învierea şi viaţa; cel ce crede în Mine, chiar dacă va 
muri, va fi viu. Şi oricine trăieşte şi crede în Mine nu va 
muri niciodată. " XA 

La auzul acestei făgăduinţe sufletul nostru se 
bucură şi se întraripează, iar ecoul Sfintelor Evanghelii 
citite în Săptămâna Patimilor este încă puternic în minţile 
noastre, şi în urechile noastre încă se aud cuvintele spuse 
de Domnul Hristos lui Nicodim: „Căci Dumnezeu aşa 
a iubit lumea, încât pe Fiul Său Cel Unul-Născut L-a 
dat, ca oricine crede în El să nu piară, ci să aibă viaţă 
veşnică. " 15 Nicicând oamenii n-au arătat atâta ură faţă 
de Fiul lui Dumnezeu, ca atunci când L-au răstignit şi 
niciodată Dumnezeu n-a arătat atâta iubire faţă de oameni, 
ca atunci când a pătimit, a murit pe Crucea Golgotei şi 
ca un Dumnezeu Atotputernic a înviat. Oamenii au vrut 
să-L facă pe Dumnezeu muritor, dar Dumnezeu, prin 
Sfânta înviere, i-a făcut pe ei nemuritori. în faţa acestor 
adevăruri şi a iubirii nesfârşite a lui Dumnezeu suntem 
îndreptăţiţi să ne întrebăm şi noi, zicând: „ Ce vom răsplăti 
Domnului pentru toate câte ne-a dat nouă? Că pentru noi 
Dumnezeu este între noi oamenii, pentru firea cea stricată, 
Cuvântul trup S-a făcut şi S-a sălăşluit între noi; pentru 
cei nemulţumitori, Făcătorul de bine; pentru cei robiţi, 
Mântuitorul; pentru cei ce şedeau în întuneric, Soarele 
dreptăţii; pe Cruce, Cel fără de patimă; în iad, Lumina; 
în moarte, Viaţa. învierea pentru cei căzuţi, către Care să 

13. I Tesaloniceni IV, 14; 

14. Ioan XI, 25-26; 

15. Ioan III, 16; 

strigăm: Dumnezeul nostru slavă Ţie!" 16 

Răspunsul la această întrebare ne vine prin poetul, 
care odinioară grăia: 

„Să crească-n inimile voastre 
Un om născut din nou, armonios, 
Pe sufletele voastre să se-mplânte 
Pecetea Domnului Iisus Hristos ". 

(Valeriu Gafencu, Imn al învierii) 

Aceasta este răsplata bineplăcută Domnului - însăşi 
fiinţa noastră devenită un om cu totul nou, un om al iubirii 
de semeni, al faptelor bune, al cugetului curat, un om al 
învierii, un creştin în toată plinătatea cuvântului, demn de 
numele pe care îl poartă. 



Iubiţi fii ai învierii Domnului, 

Urmând Sfântului Apostol Pavel, care-L propovăduia 
neamurilor pe Hristos Cel ce S-a smerit pentru noi, a murit, 
a înviat şi S-a înălţat, Sfinţii Părinţi ai Bisericii au scos 
în evidenţă înţelesul teologic şi duhovnicesc al strânsei 
legături dintre moartea şi învierea Domnului, învăţând 
că drumul ce duce la înviere trece prin Cruce, şi arătând 
identitatea dintre Hristos Cel Răstignit şi Hristos Cel 
înviat. 

Astfel citim într-una din cele mai vechi omilii 
creştine despre Paşte: „Acesta e Cel ce a făcut cerul şi 



16. Stihirea a IV-a, la Laude - glas VII; 

pământul, Cel ce l-a plăsmuit dintru început pe om, Cel ce 
a fost vestit prin lege şi prin prooroci, Cel ce S-a întrupat 
din fecioară, Cel ce a fost legat pe lemn, Cel ce a fost 
îngropat în pământ, Cel ce a înviat din morţi şi S-a înălţat 
în cele mai înalte ale cerurilor, Cel ce şade de-a dreapta 
Tatălui, Cel ce are puterea de a judeca şi a mântui toate... 
El este începutul şi sfârşitul - început nepovestit şi sfârşit 
nebănuit - El e Hristos, El e împăratul, El e Iisus, El e 
Domnul, El e Cel ce a înviat din morţi. " ll 

Sfintele noastre lăcaşuri răsună astăzi înălţător de 
cântarea biruitoare a vieţii: „Hristos a înviat din morţi 
cu moartea pe moarte călcând şi celor din morminte 
viaţă dăruindu-le", iar sufletele noastre se umplu de 
binecuvântările învierii. însă uneori ne bucurăm şi 
prăznuim mai mult biruinţa lui Hristos Cel înviat, uitând 
pe Cel răstignit, mort şi pus în mormânt pentru păcatele 
noastre. Să ne silim ca, împreună cu El, să înviem şi noi 
din mormântul păcatelor noastre la o nouă viaţă curată 
şi sfântă, având conştiinţa că ori de câte ori păcătuim, 
răstignim din nou pe Fiul lui Dumnezeu, iar de câte ori ne 
îmbrăcăm cu haina virtuţii, El înviază în inimile noastre. 
Iată ce ne învaţă în acest sens Sfântul Maxim Mărturisitorul, 
strălucit apologet al credinţei creştine din veacul al Vll-lea: 
„ Cuvântul lui Dumnezeu Se face fiecăruia după măsura 
puterii lui. Astfel Se răstigneşte în cei care încep viaţa 
de evlavie prin fapte, pironind prin frica de Dumnezeu 
lucrările pătimaşe ale lor; şi învie şi Se înalţă la ceruri 

17. Meliton din Sardes, Despre Paşti, în Sfântul Efrem Sirianul, Imnele 
Păresimilor, Azimilor, Răstignirii şi învierii, ed. a Il-a, Editura Deisis, 
Sibiu, 2010, p. 46; 

în cei ce au dezbrăcat întreg omul vechi, care se strică 
prin poftele amăgitoare, şi au îmbrăcat pe omul cel nou, 
pe cel ce se zideşte prin duhul după chipul lui Dumnezeu 
fEfeseni iv, 22-24, Coioseni iii, 9-\q), şi s-au apropiat de Părintele 
harului din ei. " 18 

O dată cu învierea Sa, Hristos a înnoit însăşi firea 
Sa omenească, îmbrăcând-o nu cu „haine de piele" ca 
după căderea în păcat a protopărinţilor noştri, ci cu haina 
luminoasă a harului. Această haină luminoasă, Domnul Cel 
înviat o dăruieşte tuturor celor ce cred în El şi, răstignind 
în ei înşişi pe omul cel vechi, se îmbracă cu strălucirea 
„Noului Adam " şi încep o viaţă nouă în Hristos Cel înviat. 

Acestea cugetând, ne întărim duhovniceşte auzind 
îndemnul Fericitului Augustin: „învierea Domnului nostru 
Iisus Hristos este o viaţă nouă pentru cei ce cred în Iisus. 
Aceasta este taina patimii şi învierii Sale, pe care voi 
trebuie să o cunoaşteţi şi să o trăiţi cu desăvârşire. " 19 Spre 
mai mult folos sufletesc şi cunoştinţă despre Taina învierii 
căutăm povaţă la un alt Sfânt Părinte, care, învăţând despre 
ofranda adevărată ce trebuie adusă lui Dumnezeu, spune: 
„Zeciuiala adevărată adusă lui Dumnezeu este Paştele 
sufletesc sau trecerea peste toată deprinderea pătimaşă şi 
peste toată simţirea neraţională. în vremea acestui Paşte 
se jertfeşte Cuvântul în contemplarea lucrurilor şi se 
mănâncă în pâinea cunoştinţei şi se bea în preacinstitul 
Lui sânge, în paharul înţelepciunii tainice. Deci cel ce 

18. Sfântul Maxim Mărturisitorul, Capete gnostice, în Filocalia, voi. al 
II-lea, Editura Humanitas, Bucureşti, 2009, p. 161; 

19. Fericitul Augustin, Predici la înviere, Editura Bunavestire, Bacău, 
2010, p. 51; 

serbează acest Paşte şi-a jertfit sieşi Mielul care ridică 
păcatele lumii şi nu va mai muri, ci, după glasul Domnului, 
va trăi în veac. Iar dacă a înviat împreună cu Hristos prin 
cunoştinţă, şi Hristos nu mai moare, nici pe el nu-l mai 
stăpâneşte moartea neştiinţei. " 20 

înviaţi din moartea trupească şi din cea a „ neştiinţei ", 
cu firea înnoită de Sfânta înviere să căutăm să împlinim 
ceea ce, cu dragoste, ne povăţuieşte Sfântul Chirii, 
Episcopul Alexandriei: „Să ne avem unii pe alţii în iubire, 
urmărind iubirea de străini, arzând în milostivirea faţă de 
săraci, să ne aducem aminte de cei închişi, ca şi cum am fi 
închişi cu ei, să ne amintim de cei ce îndură rele, întrucât 
şi voi sunteţi în trup, cinstind pe deplin toată virtutea. " 2l 
Numai aşa vom auzi glasul Stăpânului, al Celui Răstignit 
şi înviat pentru noi, întâmpinându-ne la porţile împărăţiei 
veşnice, zicând: „Bine, slugă bună şi credincioasă... intră 
întru bucuria Domnului tău. " n 

Iubiţi fii sufleteşti, 

Niciodată ca în Săptămâna Patimilor şi în preaslăvita 
zi a învierii nu găseşte creştinul aşezare sufletească şi prilej 
să se gândească la nemărginita bunătate a Mântuitorului 
Hristos „ Care S-a dat pentru păcatele noastre şi a înviat 



20. Cuviosul Nichita Stithatul, Cele 300 de capete despre făptuire, în 
Filocalia, voi al Vl-lea, Editura Humanitas, Bucureşti, 2009, pp. 297-298; 

21. Sfântul Chirii al Alexandriei, Vremea Postului şi a înfrânării. 
Scrisori Pascale, Editura Sophia şi Metafraze, Bucureşti, 2012, p.119; 

22. Matei XXV, 21; 

pentru îndreptarea noastră. " 23 „Hristos ne-a iubit pe noi şi 
S-a dat pe Sine pentru noi, prinos şi jertfă lui Dumnezeu, " 24 
după cum spune dumnezeiescul Apostol Pavel. Dar dacă 
„El Şi-a pus sufletul Său pentru noi, şi noi datori suntem 
să ne punem sufletele pentru fraţi, " 25 ne îndemnă Sfântul 
Apostol Ioan. Dacă El, pe cruce fiind, în chinuri cumplite, 
Se ruga pentru cei ce-L răstigneau, „Părinte, iartă-le lor, 
că nu ştiu ce fac" 26 şi noi trebuie să-I urmăm Calea şi să 
iertăm aproapelui nostru „de şaptezeci de ori câte şapte", 
adică ori de câte ori ne greşeşte. Dacă El „ a înviat pentru 
îndreptarea noastră" şi noi datori suntem „să umblăm 
întru înnoirea vieţii". 21 La această „înnoire a vieţii" vom 
ajunge atunci când ne vom îmbrăca haina sufletului cu 
virtutea dragostei creştine care „îndelung rabdă. ..este 
binevoitoare... nu pizmuieşte, nu se laudă, nu se trufeşte... 
nu se poartă cu necuviinţă, nu caută ale sale, nu se aprinde 
de mânie, nu gândeşte răul. Nu se bucură de nedreptate, ci 
se bucură de adevăr. Toate le suferă, toate le crede, toate 
le nădăjduieşte, toate le rabdă. " 28 

Vă îndemnăm aşadar, să trăiţi viaţa în credinţă şi iubire 
faţă de Dumnezeu şi faţă de semeni, urând râul şi alipindu-vă 
de bine (Romani xii, 9), rugându-vă neîncetat şi dând mulţumire 
lui Dumnezeu pentru toate (i Tesaioniceni v, n-is). Numai astfel, 



23. Romani IV, 25; 

24. Efeseni V, 2; 

25. I Ioan III, 16; 

26. Luca XXIII, 34; 

27. Romani VI, 4; 

28. I Corinteni XIII, 4-7; 

Domnul Cel ce „ umple cămările de tot binele, căsniciile în 
pace şi întru unire le păzeşte; pe prunci îi creşte, tinereţile 
le călăuzeşte şi bătrâneţile le întăreşte " 29 , va revărsa peste 
noi darurile Sfintei învieri a iubitului Său Fiu. Numai astfel 
vom avea parte, la vremea cuvenită, de bucuria prăznuirii 
veşnice în Ierusalimul cel de sus, întru lumina cea nestinsă 
a candelelor învierii Domnului şi Mântuitorului nostru Iisus 
Hristos. 

Cu credinţa că veţi pune la inimă aceste îndemnuri 
şi mai mult decât acestea veţi împlini, vă îmbrăţişăm 
părinteşte pe toţi, vă dorim să vă bucuraţi în pace şi linişte 
deplină de Sfintele Sărbători ale învierii Domnului şi vă 
adresăm vestirea cea de mântuire purtătoare: 



HRISTOS A ÎNVIAT! 



Al vostru de tot binele doritor şi către Domnul Cel 
înviat fierbinte rugător, 



f GALACTION 



Episcopul Alexandriei şi Teleormanului 



29. Rugăciunea euharistică, din Liturghia Sfântului Vasile cel Mare. 

Dată în reşedinţa Noastră episcopală din Alexandria 
la Praznicul învierii Domnului nostru Iisus Hristos, 
în anul mântuirii 2014 



